text: Bankrøvere skiftede bil
  25 januar 2011 kl. 08.14
  De to mænd, som begik væbnet røveri mod en bank i Padborg, skiftede bil på Ellevej i Bov. Politiet efterlyser oplysninger om, hvilken bil de er kørt videre i.
  Røveriet fik et lidt komisk forløb. Kl. 11.20 slog røverne en rude ind med en medbragt mukkert. de kæmpede sig ind i banklokalet - men lokalet stod tomt, fordi personalet var gået til rygepause.
  
  Intet udbytte
  Personalet kunne fra et tilstødende lokale se røverne trænge ind i banken med to oversavede jagtgeværer. En kvindelig ansat fik aktiveret overfaldsalarmen, så mændene stak hurtigt af uden udbytte.
  Mændene flygtede i en hvid Toyota Corolla i retning mod motorvejen, og ved 18-tiden mandag fandt politiet den formodede flugtbil.
  
  Hvem har set flugtbilen?
  - Røverne har formentlig skiftet bil, siger politiets vagtchef. Og vi er interesserede i, om nogen har set hvilken bil de er kørt videre i. 
  Politiet gætter på, at røverne er kørt mod nord, men også den videre flugtrute savner politiet oplysninger om. 
  Mændene var klædt i mørke hættejakker. Politiet vil gerne høre fra eventuelle vidner, der har set mændene og/eller bilen før eller efter røveriet.
  